Diari Oficial de la Generalitat Valenciana


Sumari del DOGV 9905, del 31-07-2024 (2024/7804)

ORDE 3/2024, de 19 de juliol, de la Conselleria d'Agricultura, Aigua, Ramaderia i Pesca, per la qual s'aproven les bases reguladores de les ajudes per a inversions en modernització d'infraestructures i sistemes de reg en comunitats de regants i comunitats generals de regants de la Comunitat Valenciana en el marc del Pla Estratègic de la Política Agrícola Comuna 2023-2027 d'Espanya.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/07/19/3/dof/vci/html**

### Dades del document

Número de DOGV
:   9905

Data del DOGV
:   31-07-2024

Secció del DOGV
:   I. DISPOSICIONS GENERALS

Número del document
:   2024/7804

CVE
:   KVEK-W-6357-9931

Data del document
:   19-07-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * Conselleria d'Agricultura, Medi Ambient, Canvi Climàtic i Desenvolupament Rural
    * Conselleria d'Agricultura, Desenvolupament Rural, Emergència Climàtica i Transició Ecològica
    * legislació
    * irrigació
    * ajuda pública
    * gestió de l'aigua

ÍNDEX

Preàmbul

Article 1. Objecte

Article 2. Finalitat de les ajudes i règim jurídic aplicable

Article 3. Definicions

Article 4. Finançament

Article 5. Entitats beneficiàries

Article 6. Objecte de les inversions

Article 7. Actuacions no subvencionables

Article 8. Condicions d’admissibilitat

Article 9. Gastos subvencionables

Article 10. Règim de concessió de les ajudes

Article 11. Convocatòria i quantia de la subvenció

Article 12. Presentació de sol·licituds

Article 13. Criteris de priorització i baremació de les sol·licituds

Article 14. Instrucció del procediment

Article 15. Resolució de concessió de l’ajuda

Article 16. Adjudicació per a l’execució de les inversions

Article 17. Execució de les obres i comprovació de la inversió

Article 18. Circumstàncies que puguen donar lloc a la modificació de la resolució

Article 19. Pagament de les ajudes

Article 20. Obligacions de les entitats beneficiàries

Article 21. Incompatibilitat de les ajudes

Article 22. Transparència, subministrament d’informació i dades obertes

Article 23. Protecció de dades de caràcter personal

Article 24. Controls

Article 25. Penalitzacions i règim sancionador

Disposició addicional primera. No subjecció a la política de la competència de la UE

Disposició addicional segona. No incidència pressupostària

Disposició transitòria primera. Pagaments pendents del Programa de desenvolupament rural de la Comunitat Valenciana 2014-2020

Disposició transitòria segona. Compromisos acollits al Programa de desenvolupament rural de la Comunitat Valenciana 2014-2020

Disposició derogatòria única. Derogació normativa

Disposició final primera. Habilitació

Disposició final segona. Entrada en vigor

Annex I. Contingut mínim del projecte

Annex II. Procediment per al càlcul de l’estalvi d’aigua potencial derivat de la millora

PREÀMBUL

El Reglament (UE) 2021/2115, del Parlament Europeu i del Consell, de 2 de desembre de 2021, pel qual s’establixen normes en relació amb l’ajuda als plans estratègics que han d’elaborar els estats membres en el marc de la política agrícola comuna (plans estratègics de la PAC), finançada amb càrrec al Fons Europeu Agrícola de Garantia (FEAGA) i el Fons Europeu Agrícola de Desenvolupament Rural (Feader), i pel qual es deroguen els reglaments (UE) núm. 1305/2013 i (UE) núm. 1307/2013, establix un nou marc jurídic per la política agrícola comuna (d’ara en avant, PAC) a fi de millorar el compliment dels objectius de la Unió. Fixa els tipus d’intervencions i els requisits comuns de la Unió aplicables als estats membres i garantix així el caràcter comú de la PAC.

Suposa un canvi substancial en la PAC, que passa a ser una política orientada a la consecució de resultats concrets vinculats als tres objectius generals de l’article 5 del reglament, això és, fomentar un sector agrícola intel·ligent, competitiu, resilient i diversificat que garantisca la seguretat alimentària a llarg termini; secundar i reforçar la protecció del medi ambient, inclosa la biodiversitat i l’acció pel clima, i contribuir a assolir els objectius mediambientals i climàtics de la Unió, entre els quals els compromisos contrets en virtut de l’Acord de París i enfortir el teixit socioeconòmic de les zones rurals.

Estos objectius generals es desglossen al seu torn en nou objectius específics basats en els tres pilars de la sostenibilitat i complementats amb un objectiu transversal comú de modernitzar el sector agrari a través del coneixement, la innovació i la digitalització en les zones rurals. Entre els objectius específics es troba contribuir a l’adaptació al canvi climàtic i a la seua mitigació, també per mitjà de la reducció de les emissions de gasos amb efecte hivernacle i millorant la captura de carboni, així com fomentar l’energia sostenible i promoure el desenvolupament sostenible i la gestió eficient de recursos naturals com l’aigua, el sòl i l’aire, incloent-hi la reducció de la dependència química. I entre els tipus d’intervencions per a aconseguir la consecució d’estos objectius es troben les inversions, incloses les inversions en infraestructures de reg regulades en l’article 74.

Esta nova orientació de la PAC s’articula sobre una major subsidiarietat als estats membres, que havien de ser els que, sobre la base de la situació i necessitats específiques, havien de dissenyar les seues pròpies intervencions i elaborar el seu pla estratègic de la PAC. Amb este nou enfocament, Espanya, després d’una anàlisi rigorosa de la situació de partida amb la qual es van identificar i van prioritzar les necessitats vinculades a cada un dels objectius, va proposar el Pla estratègic de la PAC 2023-2027 d’Espanya (d’ara en avant, PEPAC), aprovat per la Comissió Europea per mitjà de la Decisió C(2022) 6017, de 31 d’agost de 2022, que té com a objectiu el desenvolupament sostenible de l’agricultura, l’alimentació i les zones rurals per a garantir la seguretat alimentària de la societat a través d’un sector competitiu i un medi rural viu.

El Pla estratègic inclou les intervencions o mesures que s’aplicaran en el període 2023-2027 a Espanya, una de les quals és la intervenció 6843.1, “Ajudes a inversions en infraestructures de regadius amb objectius ambientals”. A través d’esta intervenció s’ha de contribuir a una gestió eficient del recurs aigua per mitjà de les inversions en modernització d’infraestructures i sistemes de regs (emmagatzematge, transport, distribució) que no comporten un augment de la superfície de reg, a fi d’aconseguir una millor gestió integrada del recurs aigua o fomentar l’ús de fonts d’energies renovables i millorar l’eficiència energètica d’estes instal·lacions.

Per tot això, i en compliment del Pla estratègic de la PAC 2023-2027 d’Espanya, és necessari regular les ajudes per a les inversions en modernització d’infraestructures i sistemes de reg en les comunitats de regants i comunitats generals de regants de la Comunitat Valenciana, a través d’esta orde de bases.

Estes ajudes estan alineades i contribuïxen de manera directa a aconseguir els objectius definits en l’Estratègia valenciana de regadius 2020-2040, aprovada per mitjà del Decret 204/2021, de 17 de desembre del Consell, que es configura com l’instrument de planificació de caràcter sectorial que ha de guiar la inversió en matèria de regadius a la Comunitat Valenciana.

La part dispositiva de la present orde de bases consta de 25 articles, dos disposicions addicionals, dos disposicions transitòries, una disposició derogatòria i dos disposicions finals. S’hi afigen dos annexos sobre el contingut mínim del projecte i el procediment per al càlcul de l’estalvi d’aigua potencial derivat de la millora.

Esta norma s’adequa als principis de necessitat, eficàcia, proporcionalitat, seguretat jurídica, transparència i eficiència, regulats en l’article 129 de la Llei 39/2015, d’1 d’octubre, del procediment administratiu comú de les administracions públiques. Quant a la necessitat i l’eficàcia, es considera necessari aprovar esta orde per a aplicar la normativa comunitària i estatal de la nova PAC, a més de ser un instrument adequat per a garantir la consecució dels fins perseguits en contribuir a l’adaptació al canvi climàtic i a la seua mitigació i promoure el desenvolupament sostenible i la gestió eficient de recursos naturals com l’aigua, el sòl i l’aire. Així mateix, s’ajusta al principi de proporcionalitat, ja que conté la regulació imprescindible per atendre la necessitat exposada. Al seu torn, es garantix el principi de seguretat jurídica, ja que és coherent amb el marc normatiu general en matèria de subvencions, normativa agrària i procediment administratiu comú. Des del punt de vista de l’eficiència, s’ha buscat racionalitzar la gestió dels recursos públics en tot el procediment de concessió de les ajudes i, quant al principi de transparència, s’ha seguit el procediment que establix la normativa estatal i autonòmica en matèria de publicitat en l’elaboració d’esta.

Com a expressió del principi de planificació normativa en l’àmbit de les subvencions, les presents bases, de conformitat amb l’article 164.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i de l’article 8.1 de la Llei 38/2003, de 17 de novembre, general de subvencions, s’integren en el Pla estratègic de subvencions 2024-2026, línia de subvenció: S1435 FEADER PEPAC Aplicació a la Comunitat Valenciana del Pla Estratègic de la PAC, aprovat per Resolució de la Conselleria d’Agricultura, Ramaderia i Pesca de data 5 d’abril de 2024 (DOGV 9826, 11.04.2024).

Esta orde preveu el que establix l’article 3 de la Llei 19/2013, de 9 de desembre, de transparència, accés a la informació pública i bon govern, així com l’article 4 de la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei 38/2003, de 17 de novembre, general de subvencions.

Per tot això, a proposta de la Direcció General de Producció Agrícola i Ramadera, en virtut de l’article 49 de l’Estatut d’Autonomia de la Comunitat Valenciana, que establix les competències de la Generalitat en les normes processals i de procediment administratiu derivades de les particularitats del dret substantiu valencià o de les especialitats de l’organització de la Generalitat i les competències en agricultura, i fent ús de les atribucions que tinc conferides per l’article 28.e de la Llei 5/1983, de 30 de desembre, del Consell, els articles 160.2.b i 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, així com pel Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, pel Decret 17/2024, de 12 de juliol, del president de la Generalitat, pel qual es determinen el número i la denominació de les conselleries, i les seues atribucions, amb els tràmits previs preceptius, amb l'informe de l'Advocacia General de la Generalitat i de la Intervenció delegada de la Conselleria d'Agricultura, Aigua, Ramaderia i Pesca

ORDENE

*Article 1. Objecte*

Esta orde té per objecte establir les bases reguladores de les ajudes per a inversions en modernització d’infraestructures i sistemes de reg en comunitats de regants i comunitats generals de regants de la Comunitat Valenciana en el marc del PEPAC, en els termes establits en la normativa que regix la concessió d’ajudes i subvencions finançades amb càrrec a fons de la Unió Europea.

*Article 2. Finalitat de les ajudes i règim jurídic aplicable*

1. La finalitat d’estes ajudes és contribuir a una gestió eficient del recurs aigua, per mitjà de les inversions en modernització d’infraestructures i sistemes de reg (emmagatzematge, transport, distribució) que no comporten un augment de la superfície de reg, a fi d’aconseguir una millor gestió integrada del recurs aigua o fomentar l’ús de fonts d’energies renovables i millorar l’eficiència energètica d’estes instal·lacions.

2. De manera general, les subvencions regulades en esta orde han de contribuir als objectius següents:

– Objectiu específic OE4, article 6.1.d, “Contribuir a l’adaptació al canvi climàtic i a mitigar-lo, també per mitjà de la reducció de les emissions de gasos amb efecte hivernacle i millorant la captura de carboni, com també promoure l’energia sostenible”.

– Objectiu específic OE5, article 6.1.e, “Promoure el desenvolupament sostenible i la gestió eficient de recursos naturals com l’aigua, el sòl i l’aire, incloent-hi la reducció de la dependència química”.

3. El que es disposa en esta orde s’ajusta al que s’establix en la Llei 1/2015, de 6 de febrer, d’hisenda pública, del sector públic instrumental i de subvencions, en l’article 159.3 de la qual es determina que les subvencions finançades amb càrrec a fons europeus, com és el cas d’esta orde, se subjecten en primer lloc a la legislació comunitària i de manera supletòria a la Llei 38/2003, de 17 de novembre, general de subvencions, el seu reglament de desplegament aprovat per mitjà del Reial decret 887/2006, de 21 de juliol, la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes, la Llei 40/2015, d’1 d’octubre, de règim jurídic del sector públic, i la Llei 39/2015, d’1 d’octubre, del procediment administratiu comú de les administracions públiques.

*Article 3. Definicions*

A l’efecte d’esta orde, les accepcions i definicions utilitzades consten en l’article 3 del Reglament (UE) 2021/2115, del Parlament Europeu i del Consell, de 2 de desembre de 2021, pel qual s’establixen normes en relació amb l’ajuda als plans estratègics que han d’elaborar els estats membres en el marc de la política agrícola comuna.

*Article 4. Finançament*

Les ajudes regulades en esta orde seran cofinançades pel Fons Europeu Agrícola de Desenvolupament Rural (Feader), per l’Administració general de l’Estat i per la Generalitat Valenciana.

Els percentatges d’aportació pública són els que establix l’article 11, amb els límits que s’hi fixen.

*Article 5. Entitats beneficiàries*

Poden ser beneficiàries d’estes ajudes les comunitats de regants i les comunitats generals de regants, legalment constituïdes, el domicili fiscal de les quals i superfície regable a intervindre es trobe a la Comunitat Valenciana i que tinguen reconeguts els seus drets de reg per la confederació hidrogràfica corresponent.

*Article 6. Objecte de les inversions*

La inversió objecte de subvenció ha d’estar inclosa entre les següents:

Inversions en noves infraestructures de reg i modernització i millora de les estructures hidràuliques existents per a evitar o reduir les pèrdues d’aigua i/o per a millorar la seua eficiència energètica.

Infraestructures dirigides a la captació, transport, distribució i filtratge d’aigua de reg, així com a la millora de la xarxa de drenatge.

Instal·lacions de bombament noves o millora de les existents que optimitzen el seu consum energètic.

Dotació o millora de les infraestructures elèctriques vinculades als bombaments i al reg en general.

Construcció o millora de basses i depòsits per a reg, que milloren la capacitat de regulació o augmenten la capacitat d’emmagatzematge del recurs.

Instal·lació o millora d’elements de mesurament i control de l’aigua de reg.

Actuacions que permeten la reutilització per a reg d’aigües regenerades o procedents de la dessalació.

Automatització de xarxes, a través de la instal·lació o millora de tecnologies de la informació i la comunicació (TIC) o internet de les coses (IoT), per a millorar la gestió de l’aigua i de l’energia de la infraestructura, així com per a millorar la gestió del reg i l’aplicació centralitzada de fertilitzants i fitosanitaris.

Instal·lació o millora d’elements de mesurament i control de les extraccions, distribució i repartiment de l’aigua de reg.

Digitalització dels sistemes de reg per mitjà del monitoratge del contingut de l’aigua en el sòl per a optimització del reg, de la qualitat de l’aigua en els retorns a llits superficials i dels lixiviats a les aigües subterrànies.

Utilització de fonts d’energies renovables en els sistemes de reg.

Millora de l’eficiència energètica de les infraestructures hídriques.

Instal·lacions de reg localitzat.

Reg de suport a cultius tradicionals de secà.

Fertirrigació comunitària, sempre que la fertirrigació col·lectiva siga compatible amb les diferents orientacions productives i amb la pràctica de l’agricultura ecològica.

Actuacions de reducció, millora o compensació dels efectes ambientals perjudicials causats per les actuacions o per qualsevol altre aspecte que danye les infraestructures hidràuliques.

Altres millores que justificadament es consideren necessàries i tendents al compliment de la finalitat d’estes ajudes.

*Article 7. Actuacions no subvencionables*

1. No són subvencionables les actuacions següents:

a) Les inversions en l’interior de la parcel·la i les sol·licitades per les persones agricultores a títol individual.

b) Les inversions que tinguen per finalitat la investigació o l’aflorament d’aigües subterrànies.

c) Les inversions que comporten un augment net de la superfície de reg.

d) Les inversions destinades a operacions de manteniment, reparacions o reposicions derivades de l’ús habitual de les instal·lacions.

e) Els pagaments de taxes o llicències.

f) La compra de terrenys i els gastos relacionats amb esta.

*Article 8. Condicions d’admissibilitat*

1. Les inversions sol·licitades seran subvencionables si estan incloses entre les citades en l’article 6 i, a més, complixen les següents condicions d’admissibilitat:

Disposar de la declaració o informe d’impacte ambiental favorable, si cal.

Disposar de l’autorització administrativa, si cal per a alguna de les actuacions sol·licitades, en relació amb el Pla d’acció territorial sobre prevenció del risc d’inundació a la Comunitat Valenciana (PATRICOVA).

Ser coherents amb la planificació hidrològica i amb la Directiva marc de l’aigua. L’òrgan gestor sol·licitarà d’ofici informe a l’organisme de conca competent sobre estos aspectes. Este informe no serà necessari en el cas de projectes d’inversió per a millorar l’eficiència energètica de les instal·lacions o per a l’ús de fonts d’energia renovables.

Tindre instal·lat, o incloure’s com a part de la inversió sol·licitada, un sistema adequat per al mesurament de l’ús de l’aigua corresponent a la inversió objecte d’ajuda.

Justificar la seua contribució a la consecució dels objectius estratègics de la PAC d’adaptació i mitigació del canvi climàtic i/o en la millora de la gestió dels recursos (objectius específics OE4 i/o OE5).

– Objectiu específic OE4, article 6.1.d, “Contribuir a l’adaptació al canvi climàtic i a mitigar-lo, també per mitjà de la reducció de les emissions de gasos amb efecte hivernacle i millorant la captura de carboni, com també promoure l’energia sostenible”.

– Objectiu específic OE5, article 6.1.e, “Promoure el desenvolupament sostenible i la gestió eficient de recursos naturals com l’aigua, el sòl i l’aire, incloent-hi la reducció de la dependència química”.

Per a contribuir al compliment dels objectius mediambientals, s’ha d’incloure, almenys, dos de les mesures següents:

f.1) Incorporació de les ferramentes necessàries per al monitoratge per sensors del contingut d’humitat del sòl, per mitjà del mesurament del contingut volumètric i/o potencial matricial de l’aigua en el sòl.

f.2) Inclusió de sistemes comuns/col·lectius de monitoratge automàtic per al control i seguiment del contingut de nutrients, principalment nitrogen i potassi, així com altres ions potencialment contaminants de les masses d’aigua (nitrats i fosfats).

f.3) Adequació de basses per a protecció de fauna silvestre, incloses les rampes antiofegament.

f.4) Incorporació d’accions concretes de divulgació i formació en bones pràctiques agrícoles dirigides als membres de les comunitats d’usuaris de l’aigua.

f.5) Execució d’estructures vegetals de conservació destinades a la retenció i regulació d’aigües i/o control d’escorrenties, absorció de nutrients i protecció davant de l’erosió del sòl, com ara filtres verds, superfícies destinades a bioreactors o cobertes vegetals, entre altres.

Quan l’objecte de la inversió incloga actuacions de caràcter hidràulic compatibles amb la mesura f.1, la inclusió d’esta mesura serà obligatòria.

En el cas d’inversions en zones de reg situades sobre zones vulnerables a la contaminació per nitrats procedents de fonts agràries, la inclusió de la mesura f.2 serà obligatòria.

Quan la inversió objecte de subvenció incloga la construcció o millora de basses d’acord amb l’article 6 d’esta orde, la inclusió de la mesura f.3 serà obligatòria.

Actuacions en zones regables preexistents.

Quan la inversió constituïsca una millora de la instal·lació de reg existent o d’un element de la infraestructura de reg, s’ha d’haver avaluat prèviament que esta permet dur a terme un estalvi potencial d’aigua d’almenys el 10 % en funció dels paràmetres tècnics de la infraestructura o instal·lació existents. Este estalvi potencial es justificarà a escala d’inversió d’acord amb el que s’establix en l’annex II.

Així mateix, quan la inversió afecte masses d’aigua subterrània o superficial l’estat de les quals haja sigut qualificat d’inferior a bo per raons relacionades amb la quantitat en el pla hidrològic de conca corresponent, s’ha de presentar un compromís de reducció efectiva de l’aigua utilitzada per les infraestructures afectades per la inversió d’almenys el 50 % de l’estalvi potencial prèviament calculat d’acord amb l’apartat anterior.

No obstant això, les condicions d’estalvi d’aigua no s’aplicaran a les inversions exclusivament per a la millora de l’eficiència energètica, inversions per a la creació d’embassaments (basses, depòsits o similars) i inversions per a l’ús d’aigües regenerades que no afecten una massa d’aigua subterrània o superficial.

Quan la proposta d’inversió incorpore sistemes de fertirrigació comunitària, s’han de detallar i justificar les condicions tècniques i agronòmiques aplicables i la seua compatibilitat amb les diferents orientacions productives i, en particular, la compatibilitat de la fertirrigació col·lectiva proposada amb la pràctica de l’agricultura ecològica, de manera que estes produccions puguen realitzar-les les persones que ho desitgen, i caldrà aportar un annex tècnic justificatiu. Per a fer-ho, es pot consultar la Guia metodològica per a la compatibilització de la fertirrigació comunitària amb l’agricultura ecològica i el policultiu i per al seu ús cap a una producció ecològica comunitària, disponible en la pàgina web de la Conselleria d’Agricultura, Aigua, Ramaderia i Pesca.

En les inversions orientades a l’ús d’aigua regenerada, el subministrament i l’ús d’esta aigua ha de complir el que s’establix en el Reglament (UE) 2020/741, del Parlament Europeu i del Consell, de 25 de maig de 2020, relatiu als requisits mínims per a la reutilització de l’aigua.

En les inversions per a l’ús d’energies renovables s’han d’observar els criteris de sostenibilitat de reducció d’emissions de gasos amb efecte hivernacle establits en la Directiva sobre energies renovables 2018/2001, del Parlament Europeu i del Consell, d’11 de desembre de 2018, relativa al foment de l’ús d’energia procedent de fonts renovables.

La producció d’energia renovable es destinarà exclusivament per a l’autoconsum de l’explotació.

*Article 9. Gastos subvencionables*

1. Són subvencionables les inversions sol·licitades que es troben entre les incloses en l’article 6 de la present orde, sempre que es complisquen totes les condicions d’admissibilitat.

2. Tenen el caràcter de gastos subvencionables els següents:

a) Tots els costos compresos en el pressupost d’execució per contracta de l’obra.

El pressupost d’execució per contracta de l’obra inclou el pressupost d’execució material, incrementat amb els gastos generals i el benefici industrial.

Perquè el cost del cartell de publicitat de la inversió siga subvencionable ha d’estar inclòs en el pressupost del projecte tècnic.

b) L’import de l’impost sobre el valor afegit suportat per l’entitat beneficiària en ocasió de la realització de les actuacions objecte de les ajudes sempre que no tinga caràcter recuperable o deduïble segons les normes d’esta figura tributària; tot això, d’acord amb el que establix l’article 31.8 de la Llei 38/2003, general de subvencions.

c) Els honoraris de redacció del projecte tècnic, inclosos els costos de visat, fins a un import màxim del 5 % sobre el pressupost d’execució material del projecte presentat.

3. No són gastos subvencionables els costos de les actuacions incloses en l’article 7.

*Article 10. Règim de concessió de les ajudes*

1. De conformitat amb l’article 22 de la Llei 38/2003, de 17 de novembre, general de subvencions, i de l’article 160 de la Llei 1/2015, de 6 de febrer, d’hisenda pública, del sector públic instrumental i de subvencions, el procediment de concessió de les ajudes es tramitarà en règim de concurrència competitiva.

2. La concessió de les ajudes s’efectuarà per mitjà de la valoració de les sol·licituds presentades, i s’establirà un orde de prelació entre estes d’acord amb els criteris de baremació fixats en l’article 13 i de les disponibilitats pressupostàries.

*Article 11. Convocatòria i quantia de la subvenció*

1. La realització de convocatòries anuals tindrà lloc en els exercicis en els quals hi haja consignació pressupostària adequada i es publicarà en el *Diari Oficial de la Generalitat Valenciana*  l’oportuna convocatòria i l’import global màxim destinat a esta.

2. La quantia de la subvenció serà de manera general del 60 % de l’import total dels gastos subvencionables aprovats en la resolució d’ajuda, excepte els capítols del pressupost del projecte tècnic referits a energies renovables, en què serà del 40 %.

Amb motiu d’incentivar l’accés a les ajudes en àrees rurals amb dificultats específiques, per a totes les inversions en zones de muntanya i per a la millora o modernització de regadius del reg tradicional per gravetat en zones amb limitacions naturals diferents de les de muntanya, definides en l’Orde 5/2023, de 8 de març, de la Conselleria d’Agricultura, Desenvolupament Rural, Emergència Climàtica i Transició Ecològica, la quantia de la subvenció arribarà al 70 % de l’import total dels gastos subvencionables aprovats.

3. S’establix un màxim de gasto total subvencionable aprovat per operació de 3.000.000 d’euros.

4. Els gastos subvencionables aprovats no poden superar l’import dels gastos subvencionables sol·licitats.

5. L’excés de gasto que puga produir-se respecte al gasto total subvencionable aprovat serà finançat íntegrament per la mateixa entitat de reg.

*Article 12. Presentació de sol·licituds*

1. Les comunitats de regants i comunitats generals que posseïsquen els requisits previstos per a ser beneficiàries en les bases reguladores han de presentar les sol·licituds per mitjà del model normalitzat que es publicarà en la seu electrònica de la Generalitat, en el termini i la forma que es determinen en la convocatòria corresponent.

2. Respecte de la presentació de les sol·licituds, i pel que fa a l’obligació de comunicar-se electrònicament amb l’Administració, caldrà ajustar-se al que disposa l’article 14 de la Llei 39/2015, d’1 d’octubre, del procediment administratiu comú.

3. El termini de presentació de les sol·licituds serà de tres mesos a comptar de l’endemà de la publicació de la convocatòria d’ajudes en el Diari Oficial de la Generalitat Valenciana.

4. Mitjançant la presentació de la sol·licitud, el sol·licitant manifesta baix la seua responsabilitat que totes les dades que s’arrepleguen en esta i en la documentació que s’hi adjunta són verídiques, que està en possessió de la documentació que així ho acredita i que queda a la disposició de la Generalitat, que el podrà requerir, si ho estima oportú, per a la presentació, la comprovació, el control i la inspecció posterior.

5. Les entitats de reg poden presentar, en cada convocatòria, una única sol·licitud de subvenció.

6. La sol·licitud d’ajuda per a inversions en modernització d’infraestructures i sistemes de reg ha de respondre a l’acord adoptat en junta o assemblea general de l’entitat, reflectit en una acta que contindrà el detall de les actuacions que es volen escometre, la inversió aproximada a realitzar i el calendari previst d’execució per anualitats. Així mateix, s’atorgaran expressament facultats de representació davant de l’Administració per a tot el procediment de l’ajuda. L’assemblea s’ha d’haver celebrat en l’exercici de la convocatòria o en l’immediatament anterior. No es donarà per vàlida, a l’efecte de la sol·licitud, la celebració de l’assemblea en data posterior a la de finalització del termini de presentació de sol·licituds.

7. A la sol·licitud de l’ajuda s’ha d’adjuntar la documentació que s’indique en la convocatòria corresponent, que ha d’incloure, almenys, la següent:

a) Acreditació de la identitat de la persona jurídica sol·licitant, en cas que no s’autoritze la seua consulta per l’òrgan gestor del procediment.

b) Acreditació, quan siga procedent, de la identitat del representant legal, quan esta representació l’efectue una persona jurídica, en cas de no autoritzar la seua consulta per l’òrgan gestor del procediment.

c) Estatuts o ordenances de la comunitat de regants o comunicació general de regants aprovats per l’organisme de conca corresponent.

d) Acreditació d’estar al corrent de les obligacions tributàries, estatals i autonòmiques, i amb la Seguretat Social, en cas que no autoritze o s’opose al fet que ho consulte l’òrgan gestor del procediment.

e) Certificat expedit per la persona que exercisca la secretaria de l’entitat, amb el vistiplau de la persona que n’exercisca la presidència, de l’acord de sol·licitud adoptat per l’Assemblea General, reflectit en acta amb l’acord de petició d’ajudes, facultats de representació, termini d’execució de les obres i una descripció breu de les obres per a les quals se sol·licita l’ajuda. Les firmes han de ser digitals.

f) Model de domiciliació bancària, quan siga procedent.

g) Documents que acrediten els drets de reg de l’entitat, és a dir, concessió d’aigua o inscripció expedida per la confederació hidrogràfica corresponent. S’acceptaran, de manera excepcional , autoritzacions provisionals o conjunturals en vigor si van acompanyades d’un informe favorable de l’oficina de planificació hidrològica del corresponent expedient de concessió de la confederació hidrogràfica pertinent.

h) Projecte tècnic visat, firmat per tècnic competent, que ha d’incloure, almenys, els documents especificats en l’annex I d’esta orde.

S’ha d’aportar un projecte ajustat al que establix l’Orde 9/2016, de 22 d’abril, de la Conselleria d’Agricultura, Medi Ambient, Canvi Climàtic i Desenvolupament Rural, per la qual s’establix el format digital per a la presentació de projectes tècnics.

i) D’acord amb la legislació ambiental corresponent, quan corresponga, els projectes hauran de disposar de la declaració o informe d’impacte ambiental favorable. Si no es presenta declaració o informe d’impacte ambiental favorable, se’n justificarà la falta de necessitat per mitjà d’informe de l’òrgan ambiental o es justificarà esta falta de necessitat suficientment en annex al projecte tècnic. La falta d’una justificació adequada serà motiu d’exclusió de la sol·licitud.

j) D’acord amb la legislació en relació amb el risc d’inundacions en el territori de la Comunitat Valenciana, els projectes han de disposar de la pertinent autorització administrativa en relació amb el Pla d’acció territorial sobre prevenció del risc d’inundació a la Comunitat Valenciana (PATRICOVA) si cal per a alguna de les actuacions sol·licitades. La falta de necessitat s’ha de justificar per mitjà d’informe de l’òrgan administratiu competent o justificar-se suficientment el compliment de PATRICOVA en annex al projecte tècnic. La falta d’una justificació adequada serà motiu d’exclusió de la sol·licitud.

k) Factura proforma original dels honoraris de redacció del projecte, inclòs l’import del visat.

l) Autobaremació de la sol·licitud d’acord amb els criteris de priorització establits en l’article 13, a través del model normalitzat que es publicarà en la seu electrònica de la Generalitat, i justificació de la puntuació proposada.

La data per a determinar el compliment dels requisits establits en els criteris de priorització i i j serà el dia de finalització del termini de presentació de sol·licituds.

m) Declaració responsable de no trobar-se en cap de les situacions que preveu l’article 13 de la Llei 38/2003, de 17 de novembre, incloent-hi la inexistència d’obligacions de reintegrament d’altres subvencions o ajudes, o, si és el cas, el fidel compliment de les seues obligacions de reintegrament d’altres subvencions o ajudes, d’acord amb els termes que establix l’article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre’s a complir este requisit durant el temps inherent a l’exercici del dret de cobrament de la subvenció.

n) Declaració responsable de l’entitat sol·licitadora de no haver rebut ni sol·licitat altres subvencions o ajudes per a la mateixa finalitat de qualsevol administració pública.

o) Declaració responsable de l’entitat sol·licitant de no haver iniciat l’execució de les obres incloses en el projecte tècnic.

8. L’acreditació de la documentació indicada s’ha d’efectuar sense perjuí del que establix l’article 28.2 de la Llei 39/2015, d’1 d’octubre, del procediment administratiu comú de les administracions públiques.

*Article 13. Criteris de priorització i baremació de les sol·licituds*

1. S’establirà una prelació entre les sol·licituds presentades que reunisquen els requisits per a l’admissió, segons la puntuació obtinguda per aplicació del barem acumulatiu dels criteris de priorització següents:

a) Superfície de reg en què s’incorporen instal·lacions, equips, dispositius i qualssevol altres tecnologies de la informació i comunicació (TIC) o internet (IoT) que permeten gestionar millor el reg i/o reduir el consum d’aigua:

Major de 50 hectàrees i inferior o igual a 100 hectàrees (2,5 punts)

Major a 100 hectàrees i inferior o igual a 200 hectàrees (5 punts)

Major a 200 hectàrees i inferior o igual a 500 hectàrees (7,5 punts)

Major de 500 hectàrees (10 punts)

b) Estalvi potencial d’aigua a escala de la infraestructura de reg proposada, sempre que les actuacions proposades que impliquen estalvi d’aigua suposen almenys el 30 % del pressupost del conjunt de la inversió:

b.1) Actuacions que afecten masses d’aigua subterrània o superficial l’estat de les quals ha sigut qualificat d’inferior a bo per raons relacionades amb la quantitat en el pla hidrològic de conca corresponent.

Estalvi potencial superior al 10 % i inferior o igual al 15 % (5 punts)

Estalvi potencial superior al 15 % i inferior o igual al 20 % (10 punts)

Estalvi potencial superior al 20 % (15 punts)

b.2) Actuacions que afecten masses d’aigua subterrània o superficial l’estat de les quals ha sigut qualificat de bo per raons relacionades amb la quantitat en el pla hidrològic de conca corresponent.

Estalvi potencial superior al 10 % i inferior o igual al 15 % (3,5 punts)

Estalvi potencial superior al 15 % i inferior o igual al 20 % (7 punts)

Estalvi potencial superior al 20 % (10 punts)

c) Actuacions que permeten la reutilització per a reg d’aigües regenerades o procedents de la dessalació sempre que suposen almenys el 30 % del pressupost del conjunt de la inversió (15 punts).

d) Construcció de basses o depòsits per a millorar l’aprofitament dels recursos disponibles:

Volum útil superior o igual a 10.000 m3 i inferior a 50.000 m3 (5 punts)

Volum útil superior o igual a 50.000 m3 i inferior a 100.000 m3 (7,5 punts)

Volum útil superior o igual a 100.000 m3 (10 punts)

e) Propostes que incorporen solucions per a l’estalvi i l’eficiència energètica, exceptuades les instal·lacions d’energia renovable i/o de recuperació d’energia, derivades d’una auditoria energètica realitzada segons la metodologia i abast establit en el Protocol d’auditoria energètica en comunitats de regants editat per l’Institut per a la Diversificació i Estalvi de l’Energia (IDAE):

Reducció com a resultat de les inversions proposades del consum energètic anual total de l’entitat de reg inferior o igual al 5 % (5 punts)

Reducció com a resultat de les inversions proposades del consum energètic anual total de l’entitat de reg major del 5 % i inferior o igual al 10 % (10 punts)

Reducció com a resultat de les inversions proposades del consum energètic anual total de l’entitat de reg major del 10 % (15 punts)

f) Sol·licituds que incloguen la instal·lació de sistemes d’energia renovable i/o de recuperació energètica per al proveïment de la infraestructura de reg:

Substitució o recuperació d’energia major del 10 % i inferior o igual al 20 % de les necessitats energètiques anuals totals de l’entitat de reg (5 punts)

Substitució o recuperació d’energia major del 20 % i inferior o igual al 30 % de les necessitats energètiques anuals totals de l’entitat de reg (10 punts)

Substitució o recuperació d’energia major del 30 % de les necessitats energètiques anuals totals de l’entitat de reg (15 punts)

g) Superfície beneficiada per les inversions proposades:

Major de 50 hectàrees i inferior o igual a 100 hectàrees (1 punt)

Major de 100 hectàrees i inferior o igual a 200 hectàrees (2 punts)

Major de 200 hectàrees i inferior o igual a 500 hectàrees (4 punts)

Major de 500 hectàrees (5 punts)

h) Superfície regable de l’entitat de reg situada en zones de muntanya i amb limitacions naturals incloses en l’annex III de l’Orde 5/2023, de 8 de març, de la Conselleria d’Agricultura, Desenvolupament Rural, Emergència Climàtica i Transició Ecològica, per la qual s’establixen les bases reguladores aplicables al conjunt d’intervencions incloses en la sol·licitud única en el Pla estratègic de la política agrícola comuna (PEPAC):

Major del 20 % de la superfície regable total i inferior o igual al 40 % (2 punts)

Major del 40 % de la superfície regable total i inferior o igual al 60 % (3 punts)

Major del 60 % de la superfície regable total i inferior o igual al 80 % (4 punts)

Major del 80 % de la superfície regable total (5 punts)

i) Participació de dones en la junta de govern de l’entitat de reg:

Entitats amb almenys un 25 % de dones en la seua junta de govern (2 punts)

Entitats amb almenys un 50 % de dones en la seua junta de govern (4 punts)

j) Participació de jóvens (persones menors de 41 anys) en la junta de govern de l’entitat de reg:

Entitats amb almenys un 25 % de jóvens en la seua junta de govern (2 punts)

Entitats amb almenys un 50 % de jóvens en la seua junta de govern (4 punts)

k) Entitat de reg que permeta fertirrigar de manera compatible amb la producció ecològica (2 punts).

2. La puntuació màxima assolible per una sol·licitud és de 100 punts.

3. La puntuació mínima requerida perquè una sol·licitud siga considerada elegible és de 30 punts. En conseqüència, en seran excloses les sol·licituds que no aconseguisquen este llindar mínim de puntuació independentment que hi haja romanent de crèdit.

4. Quan es produïsca empat en la puntuació obtinguda entre sol·licituds, es donarà prioritat a aquella que haja aconseguit una major puntuació en la suma dels criteris de priorització b i c. Si es manté l’empat, es donarà prioritat a la sol·licitud que haja obtingut una puntuació més alta en la suma dels criteris de selecció e i f.

Quan persistisca l’empat entre sol·licituds d’entitats que no estiguen legalment obligades a disposar d’un pla d’igualtat, tindran preferència les de les entitats que, al venciment de la presentació de sol·licituds, hagen negociat amb la representació legal de les persones treballadores, si n’hi ha, i hagen aprovat i tramitat la inscripció dels plans d’igualtat en el registre de la Comunitat Valenciana de convenis i acords col·lectius de treball o equivalent d’altres administracions, fins i tot si no hi estan obligades legalment.

Si no hi ha cap altre remei, s’establix com a criteri de desempat la data i l’hora de la presentació telemàtica de la sol·licitud.

*Article 14. Instrucció del procediment*

1. La competència per a instruir el procediment correspon al servici competent en matèria de regadius.

2. El servici amb competències en regadiu realitzarà les verificacions necessàries per a comprovar que és correcta i completa la documentació presentada i verificarà el compliment de les condicions imposades per a adquirir la condició d’entitat beneficiària de la subvenció, així com que les inversions sol·licitades estiguen incloses entre les especificades en l’article 6 d’esta orde.

3. En el cas que la sol·licitud no reunisca els requisits exigits o no s’adjunten els documents preceptius, es requerirà l’interessat perquè l’esmene en el termini màxim i improrrogable de 10 dies, amb la indicació que, si no ho fa, es considerarà que desistix de la sol·licitud, amb una resolució prèvia que haurà de dictar-se en els termes que preveu l’article 21, apartat 1, de la Llei 39/2015, d’1 d’octubre, del procediment administratiu comú de les administracions públiques.

4. Les sol·licituds presentades que reunisquen els requisits per a ser admeses seran estudiades i avaluades per una comissió d’avaluació, que estarà integrada per la persona titular de la subdirecció general amb competència en regadius, que n’exercirà la presidència; per la persona titular de la direcció del servici amb competència en matèria de regadius, que n’exercirà la secretaria, i per dos persones funcionàries del servici designades per la persona titular de la direcció general amb competència en regadius. Es procurarà que la comissió d’avaluació s’ajuste als principis de composició i presència equilibrada entre dones i hòmens, establits per la Llei orgànica 3/2007, de 22 de març, per a la igualtat efectiva de dones i hòmens. En cas d’absència, vacant o malaltia, així com en els casos d’abstenció o recusació, les persones integrants de la comissió d’avaluació podran ser suplides temporalment per les persones que designe la persona titular de la direcció general amb competència en regadius.

5. Els expedients seran puntuats per la comissió avaluadora segons els criteris objectius que regula l’article 13 i s’ordenaran d’acord amb la puntuació total obtinguda aplicant el barem acumulatiu i amb els criteris de desempat que en este article s’establixen.

6. Una vegada avaluades les sol·licituds, la comissió d’avaluació emetrà un informe vinculant a l’òrgan instructor en el qual es concretarà el resultat de l’avaluació efectuada i la prelació de les sol·licituds.

7. La persona titular de la direcció general amb competència en regadius dictarà resolució, per la qual s’aprova la llista provisional d’entitats beneficiàries que complixen els requisits per a ser subvencionades fins a completar l’import global màxim de consignació pressupostària de la corresponent convocatòria, la llista provisional de reserva amb les sol·licituds que complisquen els requisits per a adquirir la condició de beneficiàries i no estiguen incloses en la llista anterior per depassar-se la quantia màxima de crèdit disponible en la convocatòria i la llista provisional de persones excloses degudament justificada.

8. La llista provisional d’entitats beneficiàries i la llista de reserva apareixeran ordenades d’acord amb la puntuació obtinguda per aplicació del barem acumulatiu establit en l’article 13, amb indicació de la quantia màxima de subvenció de l’expedient.

9. La resolució es publicarà en el Diari Oficial de la Generalitat Valenciana.

10. Les sol·licituds incloses en la llista de reserva podran adquirir la condició de beneficiàries en cas de disponibilitat de crèdit suficient posterior a la publicació de la resolució d’aprovació de les llistes provisionals. En este cas, l’òrgan concedent acordarà, sense necessitat d’una nova convocatòria, la concessió de la subvenció a l’entitat sol·licitant següent en orde de puntuació.

L’òrgan concedent de la subvenció comunicarà esta situació a la persona interessada a fi que preste l’acceptació en el termini improrrogable de deu dies.

11. En virtut del que establix l’article 164 de la Llei 1/2015, de 6 de febrer, d’hisenda pública, del sector públic instrumental i de subvencions, o la norma que la substituïsca, els projectes seran objecte de supervisió, com a tràmit previ a la seua aprovació.

12. La persona titular de la direcció general amb competència en regadius aprovarà tècnicament el projecte, amb un informe favorable previ de l’oficina de supervisió de projectes, i es notificarà a la persona interessada.

*Article 15. Resolució de concessió de l’ajuda*

1. Una vegada complits tots els requisits, la persona titular de la direcció general amb competència en regadius, en virtut de l’Acord de 26 d’abril de 2012, pel qual es deleguen les funcions d’autorització del pagament de fons Feader entre l’organisme pagador i els diversos òrgans administratius de la Conselleria d’Agricultura, Pesca, Alimentació i Aigua, així com de la Conselleria d’Infraestructures, Territori i Medi Ambient, i de la Conselleria de Governació, o l’acord que el substituïsca, resoldrà la concessió de la subvenció i la notificarà a les entitats beneficiàries.

2. En la resolució es farà constar, en tot cas, l’entitat beneficiària i la denominació del projecte objecte de subvenció, la quantia de la subvenció i la de l’import del gasto total subvencionable aprovat i el termini d’execució de les inversions.

3. La direcció general amb competència en regadius, en funció de la dimensió funcional i econòmica de l’obra subvencionable, decidirà el caràcter anual o plurianual de la subvenció. Les anualitats futures quedaran condicionades a l’existència de crèdit adequat i suficient en els pressupostos corresponents.

4. S’establix un termini de sis mesos per a resoldre les sol·licituds i notificar per mitjans electrònics a l’entitat beneficiària la resolució, comptats a partir de la data de finalització del termini de presentació de sol·licituds. Les sol·licituds es consideraran desestimades si, una vegada transcorregut este termini, no s’ha emés la resolució corresponent.

5. Si, transcorregut el termini màxim de resolució establit en l’apartat anterior i sempre per causa imputable a l’entitat sol·licitant, el projecte no ha sigut informat favorablement pel servici de supervisió de projectes competent, la sol·licitud serà desestimada.

6. Contra la resolució de concessió, que posa fi a la via administrativa, es pot recórrer potestativament en reposició davant de la persona titular de l’Agència Valenciana de Foment i Garantia Agrària, o impugnar-se directament davant de l’orde jurisdiccional contenciós administratiu, segons el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i 46.1 de la Llei 29/1998, de 13 de juliol, reguladora de la jurisdicció contenciosa administrativa.

7. La quantitat de la subvenció concedida inicialment pot ser modificada a conseqüència d’una baixa en la contractació de l’actuació amb la minoració consegüent dels gastos subvencionables aprovats.

*Article 16. Adjudicació per a l’execució de les inversions*

1. Una vegada notificada la resolució de concessió de l’ajuda, l’entitat beneficiària ha d’iniciar la tramitació per a contractar l’execució de les obres.

Per a iniciar el procediment de contractació a tercers del 100 % de les obres en aplicació de l’article 29.2 de la Llei 38/2003, de 17 de novembre, general de subvencions, les entitats beneficiàries han de sol·licitar com a mínim cinc ofertes de diferents empreses no vinculades que compten amb capacitat d’obrar, habilitació necessària per a realitzar les obres i no es troben en cap de les situacions de l’article 29.7 d’esta llei. En la invitació s’indicarà el termini per a presentar les ofertes i el dia, hora i lloc en què tindrà lloc l’obertura pública dels sobres.

Les empreses licitadores hauran de presentar les seues ofertes en el registre de l’entitat beneficiària en sobres convenientment tancats. A l’obertura de les pliques realitzada per la junta de govern en acte públic podran assistir les empreses licitadores.

L’entitat beneficiària proposarà l’adjudicació del contracte. L’elecció entre les ofertes presentades es realitzarà d’acord amb criteris d’eficiència i economia, caldrà justificar expressament l’elecció quan no recaiga en la proposta econòmica més avantatjosa i quedarà a criteri del servici gestor l’autorització de la proposta d’adjudicació.

Finalitzat este tràmit, l’entitat beneficiària presentarà davant del servici competent en matèria de regadius:

a) Actes de la junta de govern del procediment per a la proposta de contractació de les obres.

b) Ofertes econòmiques de les empreses licitadores.

c) Memòria justificativa de l’elecció quan esta no recaiga en la proposta econòmica més avantatjosa.

d) Esborrany del contracte a subscriure amb l’empresa adjudicatària de les obres.

A la vista de la documentació remesa, el servici competent en matèria de regadius autoritzarà la proposta de contracte o la rebutjarà de manera motivada, amb la indicació dels criteris que cal seguir per a realitzar una nova proposta.

Les entitats beneficiàries custodiaran els documents originals del procés de contractació, que posaran a la disposició de la direcció general competent en regadius a requeriment d’esta per a inspeccionar i comprovar la tramitació correcta. La detecció d’irregularitats o no subjecció al procediment que establix esta orde donarà lloc a la pèrdua de l’ajuda.

2. Les entitats beneficiàries disposaran d’un termini màxim de tres mesos, a comptar de la data de notificació de la resolució aprovatòria de l’ajuda, per a remetre a la Conselleria la documentació enumerada en els epígrafs anteriors.

*Article 17. Execució de les obres i comprovació de la inversió*

1. Les entitats beneficiàries de les ajudes designaran com a direcció facultativa de les obres una persona tècnica competent, el nomenament de la qual traslladaran a l’òrgan instructor. Igualment, hauran d’aportar un pla d’obres que garantisca l’execució de les obres segons el pressupost i els terminis aprovats.

2. La persona titular de la direcció general amb competència en regadius designarà la persona tècnica que haja de supervisar l’execució de les obres.

3. La persona tècnica supervisora de les obres estendrà acta i farà constar que les obres ni s’han executat ni s’han iniciat. Sense esta acta no es podran iniciar les obres.

4. Una vegada rebuda l’acta de no inici de les obres en el servici competent en regadius, es notificarà a l’entitat beneficiària l’autorització per a l’inici de les obres.

5. Serà causa de revocació i, si és el cas, de reintegrament de la subvenció que les obres s’hagen executat o s’haja iniciat la seua execució sense esta autorització.

6. Les obres podran executar-se, bé dins de l’exercici corrent o bé programant-ne l’execució amb caràcter plurianual. En tot cas, les persones beneficiàries de la subvenció hauran de certificar les obres executades i justificar la inversió realitzada, amb anterioritat al 30 de novembre de cada exercici. Excepte causes degudament justificades, les quantitats no certificades de l’anualitat corresponent donaran lloc a la minoració de la subvenció per l’import no certificat, i subsistirà l’obligació d’executar l’obra completa d’acord amb el projecte aprovat.

7. Un mes abans de la data prevista per a la finalització de les obres, l’entitat beneficiària ho comunicarà a la persona tècnica supervisora d’estes, que sol·licitarà a la direcció general competent en regadius el nomenament de representant de l’Administració, perquè subscriga l’acta de comprovació de la inversió, juntament amb la persona supervisora, la persona que exercisca la presidència de l’entitat de reg o la persona en qui delegue, la direcció facultativa de les obres i la persona representant de l’empresa contractista. El nomenament de representant de l’Administració ha de recaure sobre una persona tècnica facultativa. En l’acta ha de figurar l’import final de l’obra realment executada i que és congruent amb el projecte aprovat.

8. Com a tràmit previ a la comprovació material de les inversions, s’ha d’haver presentat l’última certificació, que ha de contindre la memòria final d’inversions, d’acord amb el que establix el punt quint de l’article 19.

9. Excepcionalment, si per raons justificades degudament motivades no pot realitzar-se la justificació de la subvenció en el termini fixat en la resolució d’ajuda, l’òrgan concedent podrà acordar, sempre amb anterioritat a la seua finalització, la pròrroga d’este, sempre que no perjudique els drets de tercers. Si en concedir la pròrroga es modifiquen les anualitats previstes en la resolució de concessió per al pagament de la subvenció, es farà un reajustament d’estes.

10. Transcorregut el termini de justificació, inclosa la pròrroga, sense que s’haja presentat la documentació corresponent, es requerirà l’entitat beneficiària perquè siga presentada en el termini improrrogable de deu dies. La falta de resposta en el termini abans descrit suposarà la no transferència dels imports de subvenció o el reintegrament dels imports ja abonats.

*Article 18. Circumstàncies que puguen donar lloc a la modificació de la resolució*

1. Notificada la resolució de concessió de l’ajuda i abans que concloga el termini per a la realització de l’activitat, l’entitat beneficiària podrà sol·licitar la modificació del seu contingut justificant detalladament en la seua sol·licitud la concurrència de la totalitat de les circumstàncies expressades a continuació:

a) Que l’activitat que es proposa realitzar d’acord amb la modificació presentada estiga compresa dins de la finalitat del projecte subvencionat.

L’entitat beneficiària presentarà un projecte modificat que arreplegarà els preus contradictoris, si n’hi ha, i que inclourà almenys una memòria justificativa, un nou pressupost, una taula comparativa dels pressupostos original i modificat, els plànols nous necessaris, la justificació si és el cas dels preus contradictoris i qualsevol altra justificació que considere oportuna l’entitat beneficiària.

El projecte modificat rebrà un informe de la persona tècnica supervisora de l’Administració i, si és el cas, del servici de supervisió de projectes competent abans que l’aprove la persona titular de la direcció general amb competència en regadius, moment fins al qual no podran executar-se estes modificacions o executar-se les unitats d’obra amb els preus contradictoris.

b) Que la modificació siga deguda a circumstàncies sobrevingudes.

c) Que la modificació no afecte el principi de concurrència competitiva, ni perjudique terceres parts interessades en el procediment.

d) Que les circumstàncies que motiven la modificació, si havien concorregut en la concessió inicial, no haurien determinat la denegació de la subvenció concedida.

2. En cap cas podrà incrementar-se l’import total subvencionat.

3. La sol·licitud de modificació s’ha de presentar telemàticament de la manera que es determine en la convocatòria corresponent.

4. Una vegada presentada la sol·licitud de modificació, l’òrgan concedent dictarà resolució en el termini màxim de 45 dies. En el cas que transcórrega este termini sense resoldre i notificar la resolució, s’entendrà desestimada la sol·licitud esmentada.

*Article 19. Pagament de les ajudes*

1. Per al pagament de la subvenció s’ha de justificar la realització de l’obra corresponent per mitjà de l’aportació de les certificacions d’obra emeses per la direcció facultativa, amb les factures originals i els justificants del pagament d’estes, que hauran d’anar acompanyades d’un informe favorable de la persona tècnica supervisora de l’Administració que a l’efecte supervisarà l’execució de les unitats d’obra certificades i la seua congruència amb el projecte aprovat.

2. Es faran abonaments a compte en els termes que preveu l’article 171.2 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions. Estos pagaments fraccionats es correspondran amb el ritme d’execució de les obres, acreditat mitjançant les certificacions periòdiques d’obra executada emeses per la direcció facultativa.

3. S’ha d’acreditar el pagament de la totalitat de cada factura mitjançant un certificat bancari del càrrec en el compte de l’entitat beneficiària i l’abonament corresponent en el compte de l’expedidor de la factura o bé la transferència bancària per l’import total d’esta factura. Es pot justificar el pagament per mitjà d’altres documents que tinguen valor probatori equivalent als anteriors amb validesa en el tràfic jurídic mercantil, sempre que així s’haja previst en les especificacions del contracte subscrit per a l’execució de les obres.

4. La persona que exercisca la direcció facultativa de les obres ha d’emetre els certificats d’obra amb una periodicitat almenys trimestral, excepte en casos degudament justificats i amb l’informe favorable de la persona tècnica supervisora. Si es produïx un període d’inactivitat, la persona que exercisca la direcció facultativa ha d’emetre un certificat sobre esta qüestió i remetre’l la persona supervisora.

5. Amb l’últim certificat, a més de la documentació indicada anteriorment, s’ha de presentar una memòria final d’inversions redactada per la direcció facultativa, en la qual es reflectisca com a mínim el següent:

Memòria que incloga els canvis que s’hagen produït respecte del projecte original aprovat, i que reflectisquen l’obra realment executada amb la quantificació dels gastos subvencionables efectivament executats.

I que incloga, almenys, els següents annexos de l’obra realment executada:

Reportatge fotogràfic.

Indicadors de l’Estratègia valenciana de regadius 2020-2040 després de l’entrada en funcionament de l’obra realment executada.

Plànols georeferenciats i de detall de les obres realment executades.

6. L’import que s’haurà de pagar a l’entitat beneficiària de l’ajuda serà el percentatge que corresponga del cost real de la inversió efectivament realitzada en funció dels certificats de les obres executades i aprovades. En el cas que es produïsca una baixa en la contractació i l’import pagat pel beneficiari siga inferior, de la mateixa manera i en la mateixa proporció, esta baixa es reflectirà en la subvenció que es pagarà.

En qualsevol cas, la quantitat que es pagarà no podrà superar l’import de la subvenció aprovada.

7. Per al pagament dels honoraris de redacció del projecte, l’entitat beneficiària haurà de presentar factura original juntament amb el seu justificant de pagament d’acord amb el que establix el punt 3 d’este article.

8. En el cas de sol·licituds de modificació d’anualitats per part de l’entitat beneficiària, seran admeses les que impliquen una acceleració dels treballs, sempre que el pressupost existent ho permeta. En el cas de sol·licituds de desacceleració de l’execució de les inversions, si el pressupost ho permet, s’acceptaran aquelles la modificació de les quals en la distribució plurianual no supere l’horitzó temporal establit inicialment en la convocatòria. En este cas, es procedirà al pagament de la subvenció no executada, corresponent a l’exercici desaccelerat, en els exercicis pressupostaris següents en funció de la capacitat pressupostària de l’òrgan concedent. No s’acceptarà en cap cas la desacceleració d’actuacions que impliquen modificar la distribució plurianual del gasto més enllà de l’horitzó temporal inicial de la convocatòria.

*Article 20. Obligacions de les entitats beneficiàries*

Les entitats beneficiàries de les subvencions hauran de complir les obligacions imposades segons el règim jurídic aplicable previst en l’article 2 i, en concret, les següents:

a) Fer les obres que fonamenten la concessió de la subvenció en el termini la manera establits en la resolució.

b) Justificar davant de l’òrgan concedent el compliment dels requisits i les condicions establits en la normativa aplicable per a la percepció de l’ajuda, i justificar la realització de les inversions i el compliment de la finalitat que determina la concessió d’esta.

c) Obtindre totes les autoritzacions i permisos necessaris per a executar i explotar les inversions subvencionades.

d) Complir les condicions exigides en la normativa ambiental vigent i dur a terme, si és el cas, l’execució de les mesures correctores establides en la declaració, estimació o informe d’impacte ambiental.

e) Mantindre les inversions objecte d’ajuda durant almenys cinc anys des del pagament final de la subvenció.

f) Sotmetre’s, en relació amb l’operació subvencionada, a les actuacions de seguiment, comprovació, inspecció i control a efectuar per la conselleria competent en regadius o per qualsevol altre òrgan de control competent, tant autonòmic com nacional o comunitari, i aportar la informació que se li requerisca en l’exercici d’estes actuacions de control. Així mateix, han de mantindre tots els documents aportats al llarg del procediment de concessió de la subvenció, així com els justificants de gastos i d’ingressos de l’operació, fins cinc anys després del pagament final de la subvenció.

g) Trobar-se al corrent del compliment de les obligacions tributàries, estatals i autonòmiques i davant de la Seguretat Social. Estes circumstàncies hauran de quedar degudament acreditades per l’entitat beneficiària, sense perjuí del que disposa l’article 28.2 de la Llei 39/2015, d’1 d’octubre, del procediment administratiu comú de les administracions públiques.

h) Acreditar, mitjançant una declaració responsable, la no concurrència de cap de les circumstàncies previstes en els punts 2 i 3 de l’article 13 de la Llei 38/2003, de 17 de novembre, general de subvencions.

i) De conformitat amb el que s’establix en l’article 13.3.bis de la Llei 38/2003, de 17 de novembre, general de subvencions, per a subvencions d’un import superior a 30.000 euros, quan els sol·licitants siguen únicament subjectes inclosos en l’àmbit d’aplicació de la Llei 3/2004, de 29 de desembre, per la qual s’establixen mesures de lluita contra la morositat en les operacions comercials, no podran obtindre la condició de beneficiària o entitat col·laboradora les empreses que incomplisquen els terminis de pagament previstos en la llei esmentada. Esta circumstància s’acreditarà a través d’una declaració responsable en el cas d’entitats que, d’acord amb la normativa comptable, puguen presentar compte de pèrdues i guanys abreujat. Per a les entitats que, d’acord amb la normativa comptable, no puguen presentar un compte de pèrdues i guanys abreujat, s’establix la necessitat d’acreditar el compliment dels terminis legals de pagament per mitjà de certificat emés per auditor inscrit en el Registre oficial d’auditors de comptes.

j) Comunicar a l’òrgan concedent, tan prompte com es conega i sempre amb anterioritat a la sol·licitud de pagament de la subvenció, l’obtenció d’altres ajudes públiques per al mateix projecte.

k) Notificar a l’òrgan concedent la modificació de qualsevol circumstància que afecte algun dels requisits exigits per a la concessió de la subvenció tan prompte com es conega.

l) Procedir al reintegrament dels fons percebuts quan corresponga, d’acord amb el que establixen els articles 36, 37 i 40 de la Llei 38/2003, de 17 de novembre, general de subvencions.

m) Si és el cas, complir els requisits i les obligacions imposades per l’article 45 de la Llei orgànica 3/2007, de 22 de març, per a la igualtat efectiva de dones i hòmens, i per l’article 20.3 de la Llei 9/2003, de 2 d’abril, per a la igualtat entre dones i hòmens a la Comunitat Valenciana, en referència al pla d’igualtat.

n) Aportar declaració responsable de compliment de la norma sobre integració de persones amb diversitat funcional o, si és el cas, l’exempció, i, així mateix, declaració del percentatge de persones treballadores amb diversitat funcional sobre la plantilla total, tancada a 31 de desembre de l’any anterior al de la presentació de la sol·licitud de subvenció, d’acord amb el que disposa el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat.

o) Adoptar les mesures de difusió i publicitat que conté l’annex III del Reglament d’execució (UE) 2022/129, de la Comissió, de 21 de desembre de 2021, pel qual s’establixen normes per als tipus d’intervenció relatius a les llavors oleaginoses, el cotó i els subproductes de la vinificació en virtut del Reglament (UE) 2021/2115, del Parlament Europeu i del Consell, com també per als requisits en matèria d’informació, publicitat i visibilitat relacionats amb l’ajuda de la Unió i els plans estratègics de la PAC.

p) Presentar, avaluar i fer un seguiment dels indicadors inicials i amb posterioritat a l’actuació. Els indicadors es calcularan d’acord amb els criteris establits en el Manual d’instruccions per al càlcul d’indicadors de l’Estratègia valenciana de regadius 2020-2040, disponible en la pàgina web de la Conselleria d’Agricultura, Aigua, Ramaderia i Pesca.

*Article 21. Incompatibilitat de les ajudes*

Les ajudes acollides a esta orde no són compatibles amb altres subvencions que tinguen la mateixa finalitat procedents de fons públics autonòmics, nacionals o d’organismes internacionals, a més de no poder optar a cap altre finançament amb càrrec al pressupost de la Unió amb l’excepció establida en el paràgraf segon de l’article 36 del Reglament (UE) 2021/2116, del Parlament Europeu i del Consell, de 2 de desembre de 2021, sobre el finançament, la gestió i el seguiment de la política agrícola comuna i pel qual es deroga el Reglament (UE) núm. 1306/2013.

L’obtenció d’una altra ajuda pública obligarà a renunciar a l’ajuda acollida a esta orde.

Estes ajudes són compatibles amb l’ajuda en forma d’instruments financers segons el que s’establix en l’article 58 del Reglament (UE) 2021/1060, del Parlament Europeu i del Consell, de 24 de juny de 2021, pel qual s’establixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d’Aqüicultura, així com les normes financeres per a estos fons i per al Fons d’Asil, Migració i Integració, el Fons de Seguretat Interior i l’Instrument de suport financer a la gestió de fronteres i la política de visats, sempre que la suma de les dos no supere el 70 % del gasto subvencionable suportat pel beneficiari.

*Article 22. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, les persones beneficiàries de la subvenció han de complir les obligacions de transparència següents:

1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben, durant el període d’un any, ajudes o subvencions públiques en una quantia superior a 100.000 euros.

b) Perceben, durant el període d’un any natural, ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022 en una quantia superior a 50.000 euros.

c) Les ajudes o les subvencions percebudes que representen almenys el 40 % del total dels ingressos anuals, sempre que arriben, com a mínim, a la quantitat de 5.000 euros.

En particular, s’han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’haurà de publicar a partir de l’any següent a aquell en què s’hagen superat els llindars establits i s’haurà de mantindre publicada durant, almenys, quatre anys naturals.

2. Sense perjuí de les obligacions previstes en l’apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

3. A més, les entitats o persones beneficiàries de les ajudes queden subjectes, en tot moment de la tramitació de les ajudes i en l’execució de les inversions, al règim d’informació i publicitat previst en l’annex III del Reglament d’execució (UE) 2022/129, de la Comissió, de 21 de desembre de 2021, pel qual s’establixen normes per als tipus d’intervenció relatius a les llavors oleaginoses, el cotó i els subproductes de la vinificació en virtut del Reglament (UE) 2021/2115, del Parlament Europeu i del Consell, com també per als requisits en matèria d’informació, publicitat i visibilitat relacionats amb l’ajuda de la Unió i els plans estratègics de la PAC.

En la seua aplicació, queden obligades a:

– Informar el públic de l’ajuda obtinguda del Feader presentant en el lloc web de la seua organització, en cas que n’hi haja, una breu descripció de l’operació, amb els seus objectius i resultats, i destacar l’ajuda financera de la Unió.

– Reconéixer en totes les activitats d’informació i comunicació que duga a terme el suport del Feader a l’operació i mostrar l’emblema de la Unió de conformitat amb les característiques tècniques que figuren en l’annex II del Reglament d’execució (UE) 2022/129, de la Comissió.

– Instal·lar una placa o tanca publicitària resistent en un lloc ben visible per al públic, tan prompte com comence l’execució física de les operacions o s’instal·len els equips adquirits. Quan el gasto públic total siga inferior als 500.000 euros, esta placa o tanca publicitària pot ser substituïda per una placa explicativa.

El model de cartell estarà disponible en la pàgina web de la Conselleria d’Agricultura, Aigua, Ramaderia i Pesca.

4. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

5. Els nous conjunts de dades que es generen per la formalització i el desenvolupament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Article 23. Protecció de dades de caràcter personal*

1. La gestió de les ajudes comporta el tractament de dades de caràcter personal, de manera que s’han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

En relació amb el tractament de dades personals, la Conselleria d’Agricultura, Aigua Ramaderia i Pesca tractarà les dades de caràcter personal per compte de l’Agència Valenciana de Foment i Garantia Agrària. En conseqüència, la Conselleria d’Agricultura, Aigua, Ramaderia i Pesca actuarà com a encarregada del tractament de dades de caràcter personal, a l’empara del que preveu l’article 28 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades.

2. En la convocatòria s’inclourà la informació que s’ha de facilitar a les persones interessades en relació amb les seues dades de caràcter personal, d’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

3. En el disseny dels formularis de sol·licitud i l’aportació documental, i en les publicacions i altres actes administratius, s’han de tindre en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades per a aconseguir així la integritat i la confidencialitat de les dades.

*Article 24. Controls*

1. La conselleria amb competències en regadiu realitzarà els controls necessaris per a comprovar els requisits i compromisos derivats de cada sol·licitud d’ajuda per a inversions en modernització d’infraestructures i sistemes de reg en comunitats de regants i comunitats generals de regants de la Comunitat Valenciana en el marc del Pla estratègic de la política agrícola comuna 2023-2027 d’Espanya, de conformitat amb els criteris especificats en la normativa comunitària i amb les indicacions del Reial decret 1047/2022, de 27 de desembre, pel qual es regula el sistema de gestió i control de les intervencions del Pla estratègic i altres ajudes de la política agrícola comuna.

2. La direcció general competent en matèria de regadius executarà els controls, i reportarà informació a l’Agència Valenciana de Foment i Garantia Agrària sobre els controls practicats i els seus resultats.

3. D’acord amb el que s’assenyala en el capítol III, seccions 1a i 4a, del títol III del Reial decret 1047/2022, sobre control d’intervencions i ajudes no incloses en el sistema integrat de gestió i control, l’òrgan gestor de l’ajuda realitzarà els controls següents:

a) Controls administratius.

a.1) Controls administratius de les sol·licituds d’ajuda.

Es realitzaran controls sistemàtics de totes les sol·licituds d’ajuda.

a.2) Controls administratius de les modificacions de les sol·licituds d’ajuda.

Es realitzaran controls sistemàtics de totes les modificacions de les sol·licituds d’ajuda.

a.3) Controls administratius de les sol·licituds de pagament.

Es realitzaran controls sistemàtics de totes les sol·licituds de pagament, incloent-hi almenys una visita a l’emplaçament de la inversió per a comprovar la seua realització.

b) Controls sobre el terreny.

Es realitzaran controls sobre el terreny per mostreig previs al pagament final de l’ajuda. La grandària de la mostra serà, com a mínim, del 5 % dels gastos cofinançats pel Feader, sol·licitat a l’organisme pagador cada any natural. Quan es controlen bestretes o pagaments intermedis d’anys anteriors, estos imports computaran també com a gastos coberts pels controls sobre el terreny.

Se seleccionaran aleatòriament entre el 20 % i el 40 % dels gastos i la resta per criteris de risc.

c) Controls a posteriori.

Es realitzaran controls a posteriori per a comprovar que les inversions objecte d’ajuda es mantenen durant almenys cinc anys des del pagament final de la subvenció.

Estos controls cobriran almenys l’1 % del gasto Feader. La mostra es basarà en una anàlisi dels riscos i de l’impacte financer de les diferents operacions i se seleccionarà de manera aleatòria entre un 20 % i un 25 % d’esta.

d) Controls de qualitat.

Es realitzaran controls per a comprovar la qualitat dels controls sobre el terreny i a posteriori realitzats.

Per als controls sobre el terreny i a posteriori s’haurà d’arribar anualment a l’1 % dels controls de qualitat de les ajudes.

4. Tots els controls realitzats han de constar en l’expedient corresponent, en el qual es reflectirà la informació sobre els resultats dels controls, tant administratius com sobre el terreny, de manera que quede documentat que la subvenció s’ha atorgat correctament i s’han complit les exigències establides en la normativa.

*Article 25. Penalitzacions i règim sancionador*

1. Es penalitzarà les entitats beneficiàries que, després de la resolució de concessió de l’ajuda, renuncien a esta.

En este cas, la penalització consistirà en l’exclusió com a entitat sol·licitant de la mateixa mesura o línia d’ajuda en la convocatòria immediatament posterior.

2. És un supòsit de pèrdua del dret al cobrament de la subvenció i de reintegrament d’esta que la subvenció es destine a realitzar una activitat o a complir una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.

3. El règim de penalitzacions en tot el que no preveu esta orde es regirà per les disposicions de la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes, i el Reial decret 147/2023, de 28 de febrer, pel qual s’establixen les normes per a l’aplicació de penalitzacions en les intervencions previstes en el Pla estratègic de la política agrícola comuna, i es modifiquen diversos reials decrets pels quals es regulen diferents aspectes relacionats amb l’aplicació a Espanya de la política agrícola comuna per al període 2023-2027.

4. El règim sancionador aplicable serà el que preveu el títol II de la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes quant a la tipificació de les infraccions, les sancions corresponents i el procediment sancionador.

DISPOSICIONS ADDICIONALS

*Primera. No subjecció a la política de la competència de la UE*

En aplicació de l’article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s’especifica que les ajudes regulades en esta orde, i les convocatòries que es facen en aplicació d’esta, són compatibles amb la política comunitària de competència, d’acord amb l’article 145.2 del Reglament (UE) 2021/2115, segons el qual els articles 107, 108 i 109 del TFUE no seran aplicables a l’ajuda facilitada pels estats membres en virtut i de conformitat amb este reglament ni al finançament nacional addicional previst en l’article 146, dins de l’àmbit d’aplicació de l’article 42 del TFUE.

*Segona. No incidència pressupostària*

L’aprovació d’estes bases no implica, per si mateixa, obligacions econòmiques directes en els pressupostos de la Generalitat, sense perjuí de les possibles convocatòries que puguen efectuar-se d’acord amb la consignació pressupostària que s’establisca en l’exercici corresponent.

DISPOSICIONS TRANSITÒRIES

*Primera. Pagaments pendents del Programa de desenvolupament rural de la Comunitat Valenciana 2014-2020*

Els pagaments pendents a partir del 31 de desembre de 2025 dels expedients d’ajuda inclosos en l’operació 4.3.1, “Inversions en infraestructures públiques de regadiu”, del Programa de desenvolupament rural de la Comunitat Valenciana 2014-2020 es pagaran amb el pressupost consignat a la Comunitat Valenciana per a la intervenció 6843.1, “Ajudes a inversions en infraestructures de regadius amb objectius ambientals”, del nou Pla estratègic de la PAC 2023-2027 d’Espanya.

*Segona. Compromisos acollits al Programa de desenvolupament rural de la Comunitat Valenciana 2014-2020*

Les entitats beneficiàries acollides a ajudes incloses en el Programa de desenvolupament rural de la Comunitat Valenciana 2014-2020 els compromisos de les quals no hagen finalitzat han de mantindre les obligacions previstes en este programa.

DISPOSICIÓ DEROGATÒRIA

*Única. Derogació normativa*

Queden derogades totes les normes del mateix rang o inferior quan s’oposen al que s’establix en esta i, expressament, l’Orde 11/2017, de 21 de març, de la Conselleria d’Agricultura, Medi Ambient, Canvi Climàtic i Desenvolupament Rural, per la qual es regula el procés de selecció d’inversions proposades per les comunitats de regants de la Comunitat Valenciana interessades en el finançament d’operacions de modernització de regadius en el marc del programa de desenvolupament rural de la Comunitat Valenciana 2014-2020, modificada per l’Orde 1/2020, de 24 de gener, de la Conselleria d’Agricultura, Desenvolupament Rural, Emergència Climàtica i Transició Ecològica.

DISPOSICIONS FINALS

*Primera. Habilitació*

Es faculta la persona titular de la direcció general competent en matèria de regadius per a dictar els actes i les instruccions necessaris per a l’aplicació correcta d’esta orde.

*Segona. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

ANNEX I

*Contingut mínim del projecte*

Memòria

1. Dades de l'entitat sol·licitant.

2. Objectiu de la inversió.

3. Descripció de l'entitat de reg.

4. Definició de la superfície afectada pel projecte i de la superfície total de reg de l'entitat de reg.

5. Necessitats hídriques.

6. Recursos hídrics disponibles.

7. Infraestructura i funcionament actual i projectat. Esquema detallat del sistema hidràulic que arreplegue els diferents escenaris de reg.

8. Justificació i objectiu de les inversions: resultats previsibles.

9. Obres projectades: anàlisi d'alternatives, justificació, criteris de disseny i descripció.

10. Estalvi potencial i/o efectiu d'aigua derivat de la inversió.

11. Principals afeccions de les obres projectades.

12. Avaluació del possible impacte ambiental del projecte. Mesures d'integració ambiental de les obres.

13. Programa d'execució de les inversions.

14. Pressupost de les obres.

Annexos a la memòria

S'inclouran tots els annexos necessaris per a la correcta definició de l'obra, com ara els següents (sempre que s'apliquen a les obres per a executar):

1. Definició de la superfície objecte de l'actuació o actuacions.

2. Estudi de viabilitat tecnicoeconòmic (segons model disponible en el web de la Conselleria d'Agricultura, Aigua, Ramaderia i Pesca).

3. Estudi agronòmic i necessitats de reg.

4. Descripció dels sondejos existents i, en tot cas, resultat dels assajos realitzats per a la seua investigació (aforaments, testificació geofísica, cambra d'inspecció, etc.).

5. Estudi geotècnic amb els assajos específics a realitzar per a cada tipus d'actuació i en els terrenys a on se situen les obres.

6. Càlculs hidràulics. Simulacions hidràuliques del sistema de reg en el seu conjunt, a on es verifique el correcte funcionament de les infraestructures hidràuliques projectades.

7. Instal·lacions de bombament. Definició expressa del punt de funcionament de la instal·lació, que comporte l'optimització de la selecció de l'equip de bombament. Presentació de tota la informació dels equips seleccionats (corbes de la bomba, variadors, etc.). Càlculs necessaris per al correcte funcionament en punts de màxim rendiment, inclosos els càlculs i proteccions en règim transitori.

8. Instal·lacions fotovoltaiques i de recuperació d'energia. Presentació dels càlculs dels balanços energètics anuals horaris per a satisfer les necessitats de reg, conforme als punts de funcionament optimitzats de la instal·lació. A més, s'han de seguir els criteris del servici competent en matèria de regadius per al seu disseny, disponibles en la pàgina web de la Conselleria d'Agricultura, Aigua, Ramaderia i Pesca.

9. Càlculs elèctrics i previsió dels informes necessaris per a la legalització de les línies elèctriques.

10. Equips de filtratge. Descripció i informació dels filtres.

11. Justificació dels sistemes de fertirrigació comunitària i la seua compatibilitat.

Quan la proposta d'inversió incorpore sistemes de fertirrigació comunitària, s'hauran de detallar i justificar les condicions tècniques i agronòmiques d'aplicació i la seua compatibilitat amb les diferents orientacions productives i, en particular, la compatibilitat de la fertirrigació col·lectiva proposada amb la pràctica de l'agricultura ecològica. Per a fer-ho, es pot consultar la Guia metodològica per a la compatibilització de la fertirrigació comunitària amb l'agricultura ecològica i el policultiu i per al seu ús cap a una producció ecològica comunitària, disponible en la pàgina web de la Conselleria d'Agricultura, Aigua, Ramaderia i Pesca.

12. Sistemes d'automatització, telecontrol, TIC i IoT. Descripció, característiques i components.

13. Avaluació de l'estalvi potencial d'aigua derivat de la inversió (d'acord amb el procediment establit en l'annex II).

14. Auditoria energètica de les actuacions segons metodologia de l'IDAE aplicada a comunitats de regants.

15. Indicadors de l'Estratègia valenciana de regadius 2020-2040. El Manual d'instruccions per al càlcul dels indicadors de l'Estratègia valenciana de regadius 2020-2040 i el formulari per al seu càlcul estan disponibles en la pàgina web de la Conselleria d'Agricultura, Aigua, Ramaderia i Pesca.

16. Gestió de residus.

17. Pla d'assajos de qualitat.

18. Justificació de preus.

19. Programa de treballs detallat.

20. Afeccions, disponibilitat de terrenys i autoritzacions.

21. Justificació de la contribució de les inversions a la consecució dels objectius estratègics de la PAC d'adaptació i mitigació del canvi climàtic i/o en millora de la gestió dels recursos (objectius OE4 i/o OE5).

• Objectiu específic OE4, article 6.1.*d*, "Contribuir a l'adaptació al canvi climàtic i a mitigar-lo, també per mitjà de la reducció de les emissions de gasos amb efecte hivernacle i millorant la captura de carboni, com també promoure l'energia sostenible".

• Objectiu específic OE5, article 6.1.*e*, "Promoure el desenvolupament sostenible i la gestió eficient de recursos naturals com l'aigua, el sòl i l'aire, incloent-hi la reducció de la dependència química".

22. Afecció mediambiental.

Se n'ha de presentar un dels següents:

• Declaració o informe d'impacte ambiental favorable;

• Informe de l'òrgan ambiental que justifique la falta de necessitat;

• Annex ambiental suficientment motivat, que ha d'incloure el desenvolupament i presentació de no afecció a PATFOR (Pla d'acció territorial forestal de la Comunitat Valenciana), a la XARXA NATURA 2002 o a altres valors naturals, amb plànols obtinguts del visor cartogràfic de la GVA.

23. Risc d'inundacions al territori de la Comunitat Valenciana.

Se n'ha de presentar un dels següents:

• Autorització administrativa en relació amb el Pla d'acció territorial sobre prevenció del risc d'inundació a la Comunitat Valenciana (PATRICOVA);

• Informe de l'òrgan ambiental administratiu competent de la falta de necessitat;

• Annex justificatiu suficientment motivat de compliment de PATRICOVA, que ha d'incloure plànols de risc d'inundació i de nivell de perillositat obtinguts de la base de dades del PATRICOVA de la Comunitat Valenciana, visor cartogràfic de la GVA o visors de les confederacions hidrogràfiques.

24. Justificació de la incorporació, almenys, de dos de les mesures següents:

• Incorporació de les ferramentes necessàries per al monitoratge per sensors del contingut d'humitat del sòl, mitjançant la mesura del contingut volumètric i/o potencial matricial de l'aigua en el sòl.

Esta mesura és obligatòria quan l'objecte de la inversió incloga actuacions de caràcter hidràulic compatibles amb esta.

• Inclusió de sistemes comuns/col·lectius de monitoratge automàtic per al control i seguiment del contingut de nutrients, principalment nitrogen i potassi, així com altres ions potencialment contaminants de les masses d'aigua (nitrats i fosfats).

Esta mesura és obligatòria en les inversions en zones de reg situades sobre zones vulnerables a la contaminació per nitrats procedents de fonts agràries.

• Adequació de basses per a protecció de fauna silvestre, incloses les rampes antiofegament.

Esta mesura és obligatòria quan la inversió objecte de subvenció incloga la construcció o la millores de basses.

• Incorporació d'accions concretes de divulgació i formació en bones pràctiques agrícoles dirigides als membres de les comunitats d'usuaris de l'aigua.

• Execució d'estructures vegetals de conservació destinades a la retenció i regulació d'aigües i/o control d'escorrenties, absorció de nutrients i protecció davant de l'erosió del sòl, com ara filtres verds, superfícies destinades a bioreactors o cobertes vegetals, entre altres.

Plànols

1. Situació i emplaçament de les actuacions.

2. Perímetre de reg de la zona d'actuació i total de la superfície regable.

3. Planta general i alçats complets de les obres.

4. Plànols de detall de les obres projectades.

5. Plànols d'afeccions mediambientals.

6. Esquemes unifilars elèctrics.

Plec de prescripcions tècniques particulars

Estudi de seguretat i salut

Pressupost

Totes les unitats d'obra per a executar les inversions en energies renovables han de figurar en capítols independents del pressupost.

S'hi ha d'incloure el cartell de publicitat de la inversió.

1. Mesuraments.

2. Quadros de preus.

3. Pressupostos parcials.

4. Pressupost d'execució material.

5. Pressupost d'execució per contracta.

ANNEX II

*Procediment per al càlcul de l'estalvi d'aigua potencial derivat de la millora*

L'estalvi d'aigua derivat de la millora s'avaluarà en funció de l'increment que es preveja aconseguir en l'eficiència en el transport i distribució, emmagatzematge i aplicació de l'aigua en l'entitat de reg o en el sector o sectors de reg afectats per la millora.

En este sentit, s'analitzarà la situació actual de l'entitat de reg o dels sectors afectats per la millora, respecte a les eficiències esmentades, i es quantificarà i justificarà els increments que s'esperen aconseguir, seguint les indicacions que s'expressen a continuació:

1. Avaluació de l'eficiència en el transport i la distribució Ed

Es definix eficiència en el transport i distribució com la relació entre l'aigua entregada en el conjunt de les parcel·les i la subministrada a la xarxa de distribució de l'entitat de reg o a un sector d'esta. Per tant, representa una mesura de les pèrdues d'aigua que es produïxen en la xarxa.

Esta avaluació es podrà realitzar a partir de mesuraments en la xarxa de distribució o bé mitjançant estimació directa.

*a*) Determinació de l'eficiència mitjançant mesuraments en la xarxa:

S'han d'efectuar mesuraments dels cabals circulants en els diferents trams o ramals de la xarxa, a l'entrada i eixida d'estos, o bé en trams o ramals representatius.

Equació per a l'estimació de l'eficiència en % del tram, ramal o xarxa estudiada:

![](https://dogv.gva.es/publicaciones/imagesSF/2024/7/26/1203290/41_1722321412305_6958841703294640488_imagen.jpg)

En què:

Qe = Cabal a l'entrada del tram, ramal o xarxa avaluada.

Qs = Cabal a l'eixida del tram, ramal o xarxa avaluada.

Quan en el tram o ramal de la xarxa avaluat hi haja derivacions d'aigua, al cabal d'entrada se li restaran els cabals derivats.

Quan es realitze l'avaluació a partir de mesuraments en trams representatius de la xarxa, s'emprarà la fórmula següent:

![](https://dogv.gva.es/publicaciones/imagesSF/2024/7/26/1203290/42_1722321412325_176278015711751998_imagen.jpg)

En què:

Qe = Cabal d'entrada del tram avaluat.

Qs = Cabal d'eixida del tram avaluat.

L = Longitud en quilòmetres d'este tram.

*b*) Estimació directa:

Quan la inversió preveja la substitució integral de la xarxa de distribució d'una comunitat de regants, o d'un sector d'esta, es podrà realitzar una estimació directa de l'eficiència en el transport i distribució de la xarxa existent i de la xarxa projectada utilitzant els valors següents, segons corresponga:

|  |  |
| --- | --- |
| Eficiències en el transport i la distribució | |
| *Característiques de la xarxa* | *Valor\** |
| Xarxa de distribució a cel obert, amb canals i séquies sense revestir (en terra) o revestides, però en mal estat de conservació | 85 % |
| Xarxa de distribució a cel obert amb canals i séquies revestides o impermeabilitzades, en adequat estat de conservació | 90 % |
| Xarxa de distribució pressuritzada de nova construcció, amb estanquitat verificada mitjançant proves de pressió i estanquitat | 95 % |
| Altres circumstàncies | Justifiqueu |

\*Orde ARM/2656/2008, de 10 de setembre, per la qual s'aprova la instrucció de planificació hidrològica (BOE 229, 22.09.2008).

2. Avaluació de l'eficiència en l'emmagatzematge Ea

L'eficiència en l'emmagatzematge representa una estimació de les pèrdues d'aigua que es produïxen en les basses de reg a conseqüència de l'evaporació i de filtracions per deficiències en la impermeabilització.

*a*) Pèrdues d'aigua per evaporació

Les pèrdues d'aigua per evaporació s'estimaran aplicant, dels següents, el paràmetre que corresponga:

|  |  |
| --- | --- |
| *Situació actual de la bassa* | *Aigua evaporada a l'any per unitat de superfície de làmina d'aigua* |
| Bassa desproveïda de sistemes per a reduir l'evaporació | 1,4 m³/m²/any |
| Bassa dotada de tendal d'ombra en bon estat de conservació (90 % de reducció d'evaporació) | 0,14 m³/m²/any |
| Bassa dotada de coberta impermeable en bon estat de conservació (100 % de reducció d'evaporació) | 0 m³/m²/any |
| Altres situacions | Justifiqueu |

  

*b*) Pèrdues d'aigua per filtracions

Balanç d'aigua d'un període mínim de 20 dies, a partir de volums emmagatzemats en la bassa a l'inici i al final del període estudiat, i els volums d'aportació, extracció i aigua evaporada en este període.

3. Avaluació de l'eficiència en l'aplicació Eap

L'eficiència en l'aplicació representa l'aigua que és aprofitada pels cultius respecte de l'aplicada en parcel·la.

L'avaluació s'efectuarà per al conjunt de l'entitat de reg o per als sectors afectats per la millora.

*a*) Estimació directa

|  |  |
| --- | --- |
| Eficiència en l'aplicació | |
| *Tipus de sistema de reg* | *Valor\** |
| Reg per superfície amb cobertura total (a manta), amb bon maneig | 60 % |
| Reg per superfície amb cobertura parcial (per solcs), amb bon maneig | 70 % |
| Reg per aspersió, amb bon maneig | 80 % |
| Reg per degoteig en superfície, amb bon maneig | 90 % |
| Reg per degoteig subterrani, amb bon maneig | 95 % |
| Altres situacions | Justifiqueu |

  

\*Orde ARM/2656/2008, de 10 de setembre, per la qual s'aprova la instrucció de planificació hidrològica (BOE 229, 22.09.2008).

*b*) Avaluació mitjançant mesuraments i/o assajos

Es podrà avaluar l'eficiència en l'aplicació mitjançant la realització de mesuraments i assajos en parcel·les representatives i extrapolant els resultats. Estos assajos han d'estar degudament justificats i comptar amb un adequat fonament tècnic i científic.

4. Balanç hídric total en l'entitat de reg, o en el sector o sectors afectats per la inversió

Es calcularà com el resultat de la multiplicació del cabal de reg per les diferents eficiències explicades en els apartats anteriors, per als escenaris d'abans i després d'executada la inversió. El percentatge total de l'estalvi d'aigua que es produïx amb la inversió serà el resultat de la diferència dels dos escenaris.

![](https://dogv.gva.es/publicaciones/imagesSF/2024/7/26/1203290/43_1722321412328_8283185409736718869_imagen.jpg)

![](https://dogv.gva.es/publicaciones/imagesSF/2024/7/26/1203290/44_1722321412330_8574885914889432090_imagen.jpg)

![](https://dogv.gva.es/publicaciones/imagesSF/2024/7/26/1203290/45_1722321412332_6960720293099817795_imagen.jpg)  

Vallada, 19 de juliol de 2024

Miguel Barrachina Ros

Conseller d'Agricultura, Aigua, Ramaderia i Pesca

Esta disposició conté annexos. Consulteu-ne la versió en PDF.


Còpia Permalink ELI